Brandbjerg Højskole

Brandbjerg Højskole er en almen grundtvigiansk folkehøjskole mellem Jelling og Vejle. 

Højskolen blev grundlagt i 1964 i den gamle herregård Brandbjerg, hvis historie kan føres tilbage til det 16. århundrede. I 1543, hvor Brandbjergs herregård første gang blev nævnt, var den ejet af adelsmanden Peder Juul. Den nuværende hovedbygning blev opført i 1799. Brandbjerg havde op igennem 1800-tallet og starten af 1900-tallet en række skiftende ejere, inden hovedparcellen i 1936 blev solgt til staten. I 1948 købte en sammenslutning af håndværkere herregården og oprettede en håndværkerhøjskole i 1950. Siden 1964 har Brandbjerg herregård fungeret som en almen grundtvigsk folkehøjskole. 

I 1970erne blev den store modernistiske skolefløj med undervisningslokaler og værelser bygget af arkitekterne Friis & Moltke. I 1980erne blev højskolens idrætshal bygget, og endelig blev et nyt musikhus indviet i 1996.

Den grå dame 
Brandbjerg Højskole er nok en af de få højskoler, der kan prale med eget spøgelse. Den grå dame, som efter sigende går igen ved midnatstid under fuldmånen, er en smuk ung godsejerdatter, der i 1600-tallet under svensker-krigene boede på Brandbjerg Herregård. Hun forelskede sig i en svensk soldat og besluttede sig til at flygte fra sin strenge far. Men soldaten dukkede aldrig op som aftalt. Tilbage på herregården tvang hendes far den unge pige til at bekende, og han slog hende ihjel.

Geografi 
Brandbjerg betyder stejlt bjerg og højskolen ligger 130 meter over havets overflade på kanten af stejle skrænter. Højskolen ligger i cykelafstand til Jelling og lige på kanten af Grejsdalen. Til skolen hører ca. 100 tønder land, det meste dækket af skov og eng. Brandbjerg Sønderskov er for en stor del naturskov og er udlagt som urørt skov. Grejsdalstien fra Vejle til Jelling går lige nedenfor Brandbjerg Højskole.

Forstandere 

 Bernard Jensen, 1950-58
 Arne Jørgensen, 1958-75
 Svend Slipsager, 1975-92
 Ebbe Lundgaard, 1992-1998
 Søren Juhl, 1998-2003
 Asbjørn Lyby, 2000-08
 Simon Lægsgaard, 2008-

Profil 
Brandbjerg er en almen folkehøjskole, hvor eleverne selv sammensætter deres skema. Den enkelte elev har dermed mulighed for både at fokusere på et enkelt interesseområde eller at få et mere varieret skema. På Brandbjerg Højskole kan man vælge fag over 8 fagmiljøer. Herfra vælger man et A-fag, som fylder mest i skemaet foruden B, C, D, E og Ø-fag. Der er i alt over 65 forskellige fag at vælge imellem. Derudover er der fællesfag, morgensamlinger, højskoleaftner med foredrag mm. 

Der er ca. 130 elever pr. semester og ca. 1/5 af eleverne er internationale.

Lange kurser 
Fagmiljøer

 Musik og dans
 Bæredygtighed
 Projektledelse
 Friluftsliv
 Personlig udvikling
 Politik og samfund
 Kunst og håndværk
 Ski og idræt

A-fag

 Musik
 Bæredygtighed i praksis
 Projektledelse
 Friluftsliv
 Kompas
 Keramik
 Skibums

Eksempler på valgfag 

 Band/sammenspil
 Elektronisk musik
 Afrogrooves
 Ølbrygning
 Bæredygtigt byggeri
 Træhåndværk
 Politisk aktivisme
 Podcast
 Adventuresport
 Mad over ild
 Havkajak
 Klatring
 Mindfulness og yoga
 Køn, krop og seksualitet
 Naturkraft
 Brætspil
 Maleri
 Linoleumstryk 
 Alpin skitur

Korte kurser 
Korte højskolekurser blev opfundet på Brandbjerg, hvor der hvert år nu udbydes +30 forskellige kurser. Hvert år kommer ca. 2000 kursister på ugekurser som:

 Nordic Salsa Camp
 Familiehøjskole
 Tankevækkende Højskole
 Bridge og højskole
 Et smil fra en du ikke kender
 Det skønne liv
 Kys det nu – festival på højskole
 Brandbjerg på Kanten

Konferencecenter 
Brandbjergs lokaler kan også lejes som konferencecenter til foredrag, firmafest, heldagsmøder, kurser mm.

Foreninger

Brandbjerg Højskoles Elevforening 
Brandbjerg Højskoles Elevforening (BHE) er en frivillig forening for og af nuværende og tidligere elever. Den ledes af en bestyrelse, der består af 9 tidligere elever. BHE skaber møder mellem gamle og nuværende elever på kryds og tværs af årgange og en del medlemmer mødes på Brandbjerg flere gange om året for at skabe arrangementer for foreningens medlemmer. Disse aktive medlemmer hedder Brandbjergs Tropper. På baggrund af foreningens vedtægter og samværspolitik danner bestyrelsen grundlaget for både elevforeningens eksistens og de frivillige troppers arbejde. Brandbjergs Tropper arbejder på projekter som:

 Elevstævne
 Sharing Brandbjerg
 Nordic Salsa Camp
 Skitur
 Ildjælene
 Brandstifteren
 Brandbjerg på Kanten

Brandbjerg Højskoles Venner 
Brandbjerg Højskoles Venner (BHV) er en uafhængig forening, der i samarbejde med Brandbjerg Højskole udnytter højskolens lokale potentiale. Som medlem kan du deltage i flere årlige arrangementer. BHV skaber og støtter arrangementer som:

 Syng, spis og snak
 Naturens Dag
 Lokale vandreture
 Gourmetmiddag
 Fællessang ved højene

Låneforeningen for Brandbjerg Højskole 
Låneforeningen for Brandbjerg Højskole (LBH) blev etableret i marts 2020, da Brandbjerg Højskole stod overfor en konkurstrussel. Brandbjerg Højskoles Elevforening og Brandbjerg Højskoles Venner gik sammen om at etablere Låneforeningen for Brandbjerg Højskole med formålet om, at sælge folkeaktier til private investorer. Målet var at rejse tilstrækkelig kapital til at sikre skolens langsigtede økonomi og vedligehold af bygninger. LBH skabte en økonomisk ressource og solgte folkeaktier for 585.000 kr. Alle aktionærer i Låneforeningen inviteres til en årlig aktionærdag med generalforsamling i marts.

Eksterne henvisninger 
Officiel hjemmeside
Danske Herregårde

Folkehøjskoler i Danmark
Bygninger, konstruktioner og anlæg i Vejle Kommune